החדשות - 2 מיליון תושבים ברצועת עזה
2 מיליון תושבים ברצועת עזה
התינוק ווליד שעת נולד אמש ברצועת עזה והפך לתושב ה-2 מיליון ברצועה הנחשבת לאחד המקומות הצפופים ביותר בעולם. זמן קצר לאחר מכן כבר הגיחה לאוויר העולם תינוקת נוספת, והעלתה את מספר התושבים ברצועה ל-2,000,001. על פי נתוני רשות האוכלוסין, בחודש ספטמבר האחרון נולדו בעזה כ-4,983 תינוקות
סוכנויות הידיעות | חדשות 0404 | פורסם 13/10/16 08:15
התינוק וואליד שעת' | צילום: טוויטר
משרד הפנים הפלסטיני הודיע כי מספר התושבים ברצועת עזה הגיע ל-2 מיליון, עם לידתו של התינוק ווליד שעת' שהגיח לאוויר העולם אמש (רביעי) ברצועה. "ישנם כעת שני מיליון תושבים ברצועת עזה לאחר שהתינוק נולד בעיר רפיח שבדרום הרצועה", הודיע שר הפנים.
זמן קצר לאחר לידתו של וואליד, נולדה גם התינוקת לאנה עייד, שהפכה לתושבת ה-2,000,001. עוד הודיע שר הפנים כי אוכלוסיית עזה מורכבת מ-50.66% גברים ו-49.34% נשים. על פי נתוני האו"ם, רצועת עזה היא אחד המקומות עם צפיפות האוכלוסין הגבוהה ביותר בעולם.
על פי נתוני רשות האוכולוסין הפלסטינית, כ-4,983 תינוקות נולדו ברצועה בחודש ספטמבר, עם 166 לידות בממוצע ביום. עוד הוסיפה הרשות כי בממוצע נולדים שבעה תינוקות בכל שעה ברצועה - לידה בכל 10 דקות. במקביל דיווחה רשות האוכלוסין על 291 מקרי מוות בעזה בחודש ספטמבר - 10 מקרי מוות ליום.
על פי נתוני האו"ם, ייתכן כי עד שנת 2020 תהפוך עזה ל"לא אפשרית למחייה", בין היתר בשל אכלוס יתר וצפיפות. "המצב הסוציו-אקונומי היום בעזה הוא בנקודה הנמוכה ביותר מאז 1967", נכתב בדוח האו"ם.
תגיות: אוכלוסייה לידה רצועת עזה